May 19,2015
ప్రజలకు చేరువైన 'ప్రచార్‌'
         న్యూఢిల్లీ: ప్రజలకు సులువుగా అర్థమయ్యేలా పలు ప్రభుత్వ పథకాలకు ప్రాచుర్యాన్ని కల్పిస్తోంది ప్రచార్‌ కమ్యూనికేషన్స్‌. ప్రధాని మోడీ ప్రతిష్ఠాత్మకంగా ప్రవేశపెట్టిన జన్‌ధన్‌ యోజనా విజయవంతం అయ్యేలా ప్రచారం చేసి ఆకర్షణీయమైన ప్రకటనలతో ప్రజలకు చేరువైంది ఈ సంస్థ. తాజాగా ప్రచార్‌ సంస్థకు ప్రధాన మంత్రి నరేంద్ర మోడీ కొత్తగా ప్రవేశ పెట్టిన ప్రధాన మంత్రి జీవన్‌ జ్యోతీ బీమా యోజనా (పీఎంజేజేబీవై), ప్రధాన మంత్రి సురక్షా బీమా యోజనా (పీఎంఎస్‌బీవై), అటల్‌ బిహారీ పెన్షన్‌ యోజనా (ఏపీఐ) పథకాల ప్రచార బాధ్యతలు కూడా దక్కాయి. దీంతో 10 రొజుల పాటు ఈ సంస్థ బృందం రాత్రింబవళ్లు కష్టపడి క్యాంపైనింగ్‌లను డిజైన్‌ చేసింది. కేవలం అనతి కాలంలోనే రెండు దఫాలుగా దాదాపు 134 టీవీ ఛానెళ్లలో, ఎనభై నగరాలలోని 20 రేడియో స్టేషన్లలో, దాదాపు100 పబ్లికేషన్లలో సంస్థ ఈ పథకాలను ప్రచారం చేసినట్లు సంస్థ డైరెక్టర్‌ వనితా జైన్‌ తెలిపారు. దీనికితోడు ఆయా పథకాలకు సంబంధించిన విషయాలను వెల్లడించేలా పాకెట్‌ బుక్‌లెట్‌లను, లీఫ్‌లెట్‌లను కూడా ప్రచార్‌ తయారు చేసి అందుబాటులోకి తెచ్చినట్లు జైన్‌ వివరించారు. కేవలం అందరికీ ప్రచారం చేయడమే కాదు ఆ ప్రచారమే ఆదర్శంగా తమ సంస్థలో పని చేస్తున్న అందరు ఉద్యోగులను ఈ పథకాలలో చేర్పించింది ప్రచార్‌. ఈ పథకాలకు చెందిన క్యాంపెయిన్‌ను విజయవంతంగా పూర్తి చేసినందుకు జైన్‌ తమ సంస్థ బృందం సభ్యులను అభినందించారు.
మీ స్నేహితులకు రికమెండ్ చెయ్యండి